สลากฯลากไส้ชงปลดบอร์ดขู่งดออกหวย
เรื่องนี้ถึง &#8220;ปู&#8221; แน่ สหภาพแรงงานสลากฯ ประท้วงลากยาวขู่ปลดบอร์ดงดออกหวยรื้อโควตา &#8220;ทนุศักดิ์&#8221; เตรียมหาทางลงให้ &#8220;สมชาติ&#8221;
26 เม.ย. 2555

เรื่องนี้ถึง “ปู” แน่ สหภาพแรงงานสลากฯ ประท้วงลากยาวขู่ปลดบอร์ดงดออกหวยรื้อโควตา “ทนุศักดิ์” เตรียมหาทางลงให้ “สมชาติ” 
การสั่งปลดนายสมชาติ วงศ์วัฒนศานต์ ออกจากตำแหน่งผู้อำนวยการสำนักงานสลากกินแบ่งรัฐบาลแบบสายฟ้าผ่า เริ่มบาน ปลายนำไปสู่การรวมตัวประท้วงของกลุ่มสหภาพแรงงานกว่า 100 คน เพื่อกดดันและเรียกร้องให้ปลดนายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการสลาก และปรับคณะกรรมการสลากและกรรมการบอร์ดที่ใกล้ชิดนักการเมืองอีก 3 คน ได้แก่ พล.ท.รุจวินท์ กิจวิทย์ นายวีรภัทร ศรีไชยา และ พล.ต.ต.สุรสิทธิ์ สังขพงศ์ เนื่องจากเข้าไปล้วงลูก 
นอกจากนี้ สหภาพยังเสนอให้รัฐบาลรื้อโควตาสลากใหม่ทั้งหมด เพื่อแก้ไขปัญหาขายสลากเกินราคา ปัจจุบันมียอดพิมพ์สลากต่องวดอยู่ที่ 70 ล้านฉบับ ซึ่งมีการนำส่งรายได้เข้าคลังต่อปีประมาณ 1.4 หมื่นล้านบาท 
ทั้งนี้กลุ่มสหภาพแรงงานได้นัดรวมตัวกันอีกครั้งในวันที่ 27 เม.ย.นี้ ที่จะเคลื่อนขบวนไปเรียกร้องต่อที่ทำเนียบรัฐบาล เพื่อยื่นหนังสือถึง น.ส.ยิ่งลักษณ์ ชินวัตร นายกรัฐมนตรี พร้อมทั้งขู่หากไม่ได้ข้อยุติจะงดออกสลากงวดวันที่ 2 พ.ค.นี้ 
ด้านนายทนุศักดิ์ เล็กอุทัย รมช.คลัง ได้หารือผู้บริหารและนายสมชาติ ที่จะหาทางออกให้ปัญหาคลี่คลาย โดยเสนอที่จะหาตำแหน่งใหม่ให้นายสมชาติ
ขณะที่นายอารีพงศ์ กล่าวว่า จำนวนผู้ชุมนุมจะไม่มากเหมือนครั้งก่อน และตั้งข้อสังเกตว่าการชุมนุมครั้งนี้ได้ทำเพื่อผลประโยชน์ตัวเองหรือไม่ เพราะข้อเสนอหนึ่งในการชุมนุม คือ การแก้ไขปัญหาสลากราคาแพง ซึ่งอาจจะนำไปสู่ข้อเสนอให้มีการพิมพ์สลากเพิ่ม